Predlog SKLEP SVETA o stališču, ki se v imenu Evropske unije zastopa v Organizaciji za ohranjanje severnoatlantskega lososa (NASCO) /* COM/2014/0131 final - 2014/0075 (NLE) */





OBRAZLOŽITVENI MEMORANDUM 1. OZADJE PREDLOGA S Sklepom Sveta št. 886/82[1] je Evropska skupnost odobrila Konvencijo o ohranitvi lososa v Severnem Atlantiku (Konvencija NASCO), s katero je bila ustanovljena Organizacija za ohranjanje severnoatlantskega lososa (NASCO). NASCO je regionalna organizacija za upravljanje ribištva (RFMO), pristojna za upravljanje in ohranjanje staležev lososa v Severnem Atlantiku. Evropska unija je postala pogodbenica NASCO leta 1982. V skladu s členom 218(9) Pogodbe o delovanju Evropske unije je treba stališča, ki se v imenu Unije zastopajo v regionalnih organizacijah za upravljanje ribištva (RFMO), kot v primeru, ko se jih pozove, da sprejmejo akte s pravnim učinkom, razen aktov o dopolnitvah ali spremembah njihovega institucionalnega okvira, sprejeti s Sklepom Sveta na predlog Komisije. Tako stališče v RFMO se sedaj določa po dvostopenjskem pristopu. Sklep Sveta določa glavna načela in usmeritve stališča Unije na večletni osnovi. Poleg tega se stališče za letna srečanja prilagodi z delovnimi dokumenti Komisije, o katerih se razpravlja v delovni skupini Sveta. Glede NASCO Sklep Sveta 9930/09 z dne 28. maja 2009 določa pregled stališča Unije pred letnim srečanjem 2014. Zato je cilj tega predloga določiti stališče Unije v NASCO za obdobje 2014–2019 in tako nadomestiti Sklep Sveta 9930/09, ki zajema obdobje 2009–2014. Cilj tega pregleda je vključiti načela in usmeritve nove skupne ribiške politike (SRP), določene v Uredbi (EU) št. 1380/2013 Evropskega parlamenta in Sveta[2], ob upoštevanju ciljev iz sporočila Komisije o zunanji razsežnosti skupne ribiške politike[3]. Poleg tega je bilo stališče Unije prilagojeno Lizbonski pogodbi. Stališče je bilo kolikor mogoče usklajeno ob upoštevanju posebnosti različnih regionalnih organizacij za upravljanje ribištva. Kot v primeru trenutnih stališč naslednje stališče vsebuje načela in usmeritve. Poleg tega je bil za nedavno usklajena stališča na zahtevo držav članic vključen standardni postopek za vsakoletno določitev stališča Unije. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Zunanja razsežnost SRP je bila del ocene učinka predlogov reforme SRP. Načela in usmeritve, ki so bile dogovorjene za novo SRP, se zgolj prenesejo v revidirana stališča. 3. PRAVNI ELEMENTI PREDLOGA Naslednji sklep temelji na Pogodbi o delovanju Evropske unije in zlasti členu 43(2) v povezavi s členom 218(9), ki določa, da Svet na predlog Komisije sprejme sklep o določitvi stališč, ki se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom. To velja za stališče, ki ga zastopa Komisija v imenu Unije v NASCO. Uredba (EU) št. 1380/2013 Evropskega parlamenta in Sveta[4] je pravna podlaga, ki določa načela, ki se jim sledi v tem pogajalskem mandatu. Naslednji sklep zajema obdobje 2014–2019 in nadomešča Sklep Sveta 9930/09, ki zajema obdobje 2009–2014. 2014/0075 (NLE) Predlog SKLEP SVETA o stališču, ki se v imenu Evropske unije zastopa v Organizaciji za ohranjanje severnoatlantskega lososa (NASCO) SVET EVROPSKE UNIJE JE - ob upoštevanju Pogodbe o delovanju Evropske unije, zlasti člena 43(2) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Člen 38 Pogodbe o delovanju Evropske unije v povezavi s členom 39 Pogodbe določa, da je eden izmed ciljev skupne ribiške politike zagotoviti redno preskrbo. (2) Uredba (EU) št. 1380/2013 Evropskega parlamenta in Sveta določa[5], da Unija zagotovi, da so ribolovne dejavnosti in dejavnosti akvakulture dolgoročno okoljsko trajne in se upravljajo na način, ki je skladen s cilji o doseganju ekonomskih, socialnih in zaposlitvenih koristi ter prispevanju k zanesljivi preskrbi s hrano. Prav tako določa, da Unija uporablja previdnostni pristop k upravljanju ribištva; njen cilj je zagotoviti, da se izkoriščanje živih morskih bioloških virov izvaja na način, ki dovoljuje obnavljanje in ohranjanje populacij lovljenih vrst nad ravnmi, ki omogočajo največji trajnostni donos. Določa tudi, da si Unija prizadeva za sprejetje ukrepov za upravljanje in ohranjanje na podlagi najboljših razpoložljivih znanstvenih mnenj, spodbujanje metod ribolova, ki prispevajo k bolj selektivnemu ribolovu, preprečevanje in čim večje zmanjšanje naključnega ulova, ribolov, ki ima majhen vpliv na morski ekosistem in ribolovne vire, ter za postopno odpravljanje zavržkov. Poleg tega uredba izrecno določa, da Unija ta načela uporablja v svoji zunanji politiki. (3) S Sklepom Sveta (ES) št. 886/82[6] je Evropska skupnost odobrila Konvencijo o ohranitvi lososa v Severnem Atlantiku (Konvencija NASCO), s katero je bila ustanovljena Organizacija za ohranjanje severnoatlantskega lososa (NASCO). V okviru NASCO delujejo tri regionalne komisije, ki lahko sprejmejo ureditvene ukrepe v zvezi s staleži lososa, ki jih ureja Konvencija NASCO. Taki ukrepi lahko postanejo zavezujoči za Unijo. (4) V skladu s členom 218(9) Pogodbe o delovanju Evropske unije je treba stališča, ki se v imenu Unije zastopajo v regionalnih organizacijah za upravljanje ribištva, kadar se jih pozove, da sprejmejo akte s pravnim učinkom, razen aktov o dopolnitvah ali spremembah njihovega institucionalnega okvira, sprejeti s Sklepom Sveta na predlog Komisije. (5) Zaradi spreminjajoče se narave ribolovnih virov na območju Konvencije NASCO in posledične potrebe, da stališče EU upošteva nove razmere, vključno z novimi statističnimi, biološkimi in drugimi informacijami, predstavljenimi pred ali med letnim srečanjem NASCO, je treba v skladu z načelom lojalnega sodelovanja med institucijami Unije iz člena 13(2) PEU vzpostaviti postopke za vsakoletno določitev stališča Unije – SPREJEL NASLEDNJI SKLEP: Člen 1 Stališče, ki ga Evropska unija zavzame na letnem srečanju NASCO, kadar mora ta organ sprejeti sklepe s pravnim učinkom, je določeno v Prilogi I k temu sklepu. Člen 2 Vsakoletna določitev stališča Unije, ki se zavzame na letnem srečanju NASCO, se opravi v skladu s Prilogo II k temu sklepu. Člen 3 Stališče Unije, določeno v Prilogi I k temu sklepu, Svet na predlog Komisije oceni in po potrebi pregleda najpozneje pred letnim srečanjem NASCO leta 2019. Člen 4 Ta sklep nadomešča Sklep Sveta 9930/09 z dne 28. maja 2009. Člen 5 Ta sklep začne veljati XXX. V Bruslju, Za Svet Predsednik [1] UL L 378, 31.12.1982, str. 24. [2] Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22). [3] COM(2011) 424, 13.7.2011. [4] Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22). [5] Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22). [6] UL L 378, 31.12.1982, str. 24.